VAZ-2102

**VAZ-2102** () — padomju vieglais aizmugurējās piedziņas automobilis ar universāļa tipa virsbūvi. Modeļa VAZ-2101 modifikācija. Sērijveidā Volgas automobiļu rūpnīcā šīs modelis tika ražots no 1971. līdz 1985. gadam.

## Vēsture
VAZ-2102 ir licencēta *[[Fiat 124]] Familiare* versija, ar daudzām atšķirībām, kas ir analogas bāzes modelim VAZ-2101. Pirmais automobilis VAZ-2102 noripoja no Volgas automobiļu rūpnīcas konveijera 1971. gadā. Vēlāk, kad sāka ražot pēcteci — VAZ-2104 1984. gadā, abas automašīnas ražoja vienlaicīgi līdz pat VAZ-2102 izņemšanai no ražošanas 1985. gada vasarā.

## Tehniskais raksturojums
Jaunais modelis ļoti līdzinājās bāzes modelim VAZ-2101. Mērinstrumentu panelis un vadītāja sēdvieta bija identiska kā VAZ-2101. Bagāžnieka durvju apakša atradās vienā līmenī ar grīdu, kas atviegloja kravu un bagāžas iekraušanu un izkraušanu. Pilnīgi nolaižamā aizmugurējā pasažieru kopējā krēsla atzveltne ļāva iegūt palielinātu horizontālo kravas telpu. Numura zīme atradās uz bagāžnieka vāka, aizmugurējie lukturi izvietoti vertikāli. Bagāžnieka vākam bija slikta putekļu hermetizācija un benzīna tvaiku noplūde caur degvielas bākas kakliņu. Modelim VAZ-2102 bija papildus pastiprināti amortizatori un piekares atsperes, kas ļāva saglabāt 250 kilogramu kravnesību ar diviem pasažieriem (vai 60 kilogramu ar pieciem pasažieriem) neskatoties uz to, ka automobiļa pašmasa salīdzinājumā ar sedanu VAZ-2101 palielinājusies tikai par 55 kilogramiem.

Automobiļus aprīkoja ar benzīna motoriem (64 Zs), kas darbojās ar Ai-93 markas benzīnu. Dēļ palielinātās slodzes uz motoru un sajūgu, galvenā pāra pārnesuma skaitli palielināja no 3,9 līdz 4,4, izmantojot tā saucamo kravas zobratu.

1978. gadā tika uzsākta modifikācijas VAZ-21021 ražošana, ar četrcilindru 69 Zs motoru no VAZ-21011. Šie modeļi pārsvarā bija paredzēti eksportam, tāpat kā VAZ-21023 ar VAZ-2103 karburatora motoru (71 Zs). Eksporta VAZ-2102 bija aprīkoti ar aizmugurējā stikla mazgātāja sprauslu un logu tīrītāju, sēdekļiem no VAZ-2106 ar galvas atbalstiem.

Turpmāk rūpnīca veica sekojošu automobiļa modernizāciju:
* līdz 1977. gadam ģeneratoros negatīvās diodes tika iepresētas vāciņā;
* 1983. gadā tika izmainīts automobiļa elektriskais aprīkojums;
* karburatorus 2101 modernizēja 1974. gadā un ražoja tos līdz 1976. gadam, trešo sēriju (2101-1107010-03) -no 1976. līdz 1978. gadam. No 1980. gada automašīnām uzstādīja jaunos karburatorus 2105-1107010-20 (OZON).
* 1980. gadā veikta modeļu modernizācija: sāka uzstādīt jaunā tipa aizdedzes sadalītāju 30.3706-01, 2 litru loga mazgājamā šķidruma tvertni un ar kāju ieslēdzamu logu mazgātāju visiem modeļiem, tāpat kā uz VAZ-21011.
* Periodā no 1982. līdz 1984. gadam, sadales vārpstas apstrādāja ar slāpekli lielākai korozijas pretestībai, nodilumizturībai un palielinātu slodžu izturībai.
* No 1983. gada daļai no VAZ-21023 priekšējais elektroaprīkojums tika uzstādīts pēc sedana VAZ-21013 shēmas.
* No 1986. gada sāka uzstādīt degvielas bākas bez noliešanas korķiem.

## Modifikācijas

* VAZ-2102 — bāzes modelis ar 1.2 litru motoru (64 Zs).
* VAZ-21021 — modifikācija ar 1.3 litru motoru (69 Zs).
* VAZ-2801 Elektro — elektromobiļi-furgoni, tika izlaisti 47 automobiļi.

## Ārējās saites
* VAZ autoklubs
* VAZ Forums